32010R0326
L 100/1
SLUŽBENI LIST EUROPSKE UNIJE
21.04.2010.
UREDBA KOMISIJE (EU) br. 326/2010
od 21. travnja 2010.
o izmjeni Uredbe (EEZ) br. 3846/87 o utvrđivanju nomenklature poljoprivrednih proizvoda za izvozne subvencije
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 170.,
budući da:
(1)
Uredba Komisije (EEZ) br. 3846/87 (2) utvrđuje nomenklaturu poljoprivrednih proizvoda za izvozne subvencije na temelju kombinirane nomenklature.
(2)
Nomenklatura za subvencije predviđa da su sirevi prihvatljivi za izvozne subvencije ako ispunjavaju minimalne zahtjeve u pogledu mliječne suhe tvari i mliječne masti. Određena vrsta sira koja se proizvodi u nekim novim državama članicama ispunjava navedene potrebne zahtjeve, ali ne koristi subvenciju jer nije obuhvaćena postojećim sustavom razvrstavanja u nomenklaturi za izvozne subvencije. S obzirom na važnost tog određenog sira za mliječnu industriju, primjereno je dodati oznake proizvoda i na taj način omogućiti uvrštenje tog sira u nomenklaturu za izvozne subvencije.
(3)
Uredba Komisije (EZ) br. 1187/2009 od 27. studenoga 2009. o utvrđivanju posebnih detaljnih pravila za primjenu Uredbe Vijeća (EZ) br. 1234/2007 u pogledu izvoznih dozvola i izvoznih subvencija za mlijeko i mliječne proizvode (3) stavila je izvan snage Uredbu (EZ) br. 1282/2006 od 17. kolovoza 2006. o utvrđivanju posebnih detaljnih pravila za primjenu Uredbe Vijeća (EZ) br. 1255/1999 u pogledu izvoznih dozvola i izvoznih subvencija za mlijeko i mliječne proizvode (4). Stoga je potrebno ažurirati upućivanja u bilješkama 4. i 14. u Sektoru 9. Priloga I. Uredbi (EEZ) br. 3846/87.
(4)
Uredbu (EEZ) br. 3846/87 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju tržišta poljoprivrednih proizvoda,
DONIJELA JE OVU UREDBU:
Članak 1.
Prilog I. Uredbi (EEZ) br. 3846/87 mijenja se u skladu s Prilogom ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 21. travnja 2010.